[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 22.12.2008

KOM(2008) 883 endelig

Forslag til

RÅDETS AFGØRELSE

om fastlæggelse af Fællesskabets holdning i Det Almindelige Råd under Verdenshandelsorganisationen til Montenegros tiltrædelse af Verdenshandelsorganisationen

(forelagt af Kommissionen)

BEGRUNDELSE

Baggrund

1. Verdenshandelsorganisationen (WTO) og Montenegro er nået til det afsluttende trin i aftalen om vilkårene for Montenegros tiltrædelse af organisationen. Dette sker efter 4 års forhandlinger, som blev indledt i december 2004, da Montenegro indgav sin ansøgning om tiltrædelse af WTO. Rådet skal nu træffe en afgørelse om godkendelse af vilkårene for Montenegros tiltrædelse af WTO, før EU formelt kan støtte denne. Et resumé af tiltrædelsesvilkårene er givet nedenfor.

2. De bilaterale handelsforpligtelser om varer og tjenesteydelser mellem EU og Montenegro indgår i en præferencehandelsaftale som led i den stabiliserings- og associeringsaftale, der blev undertegnet den 15. oktober 2007. Handelsafsnittet (interimsaftalen) har været gældende siden 1. januar 2008. Montenegro er desuden potentiel kandidat til at tiltræde EU.

RESULTAT FOR INDUSTRI- OG LANDBRUGSVARER

3. Montenegros toldtarif afspejler EU's toldtarifstruktur i HS 2007-klassifikationen med ottecifrede koder, men anvendes generelt med ticifrede koder. Alle toldsatser vil blive bundet. Alle satser udtrykkes som værditold. De anvendte toldsatser udgør et simpelt gennemsnit på 4,19 %. Det samlede simple gennemsnit af de foreløbige bundne satser (IBR) er på 5,04 %. Det samlede simple gennemsnit af de endelige bundne satser (FBR) er på 4,92 %. De gennemsnitlige bundne satser for alle sektorer er på 10 %. Sektorerne med de højeste satser er papirsektoren samt læder og pelsværk (22 %) og fisk (30 %). Alle andre toldsatser ligger på 15 % eller derunder. For 131 toldsatser adskiller FBR sig fra IBR. Gennemførelsesperioderne er på henholdsvis 4 og 5 år. Montenegro vil deltage fuldt ud i alle sektoraftaler – med undtagelse af nogle få meget følsomme toldsatser (papir, stål).

4. På landbrugsvarer udgør de anvendte satser 12,08 % og de foreløbige bundne satser (IBR) udgør gennemsnitligt 20,97 %, som reduceres til 17,65 %. I landbrugssektoren er gennemførelsesperioderne på henholdsvis 4 og 5 år for 760 toldsatser. Den højeste sats er smør med 60 %.

RESULTAT FOR TJENESTEYDELSER

5. Montenegro giver tilsagn om at tillade markedsadgang og konkurrence mellem indenlandske og udenlandske leverandører af tjenesteydelser i næsten alle sektorer og undersektorer, hvilket vil være en fordel for både Montenegros økonomi og for EU. Udenlandske leverandører af tjenesteydelser vil ikke blive stillet over for kvantitative eller diskriminerende restriktioner inden for vigtige sektorer såsom:

- liberale tjenesteydelser

- de fleste erhvervssektorer

- post- og kurertjenester (i overensstemmelse med EU's toldtarif)

- telekommunikation

- bygge- og anlægsvirksomhed

- distributionstjenester

- undervisning

- tjenester på miljøområdet

- de fleste finansielle tjenesteydelser (med en overgangsperiode for visse undersektorer)

- turisttjenesteydelser og

- visse søtransporttjenester.

6. De få sektorer, hvor Montenegro ikke giver tilsagn, omfatter sociale tjenesteydelser og transportydelser (transport ad indre vandveje, rumfart, dele af luft- og jernbanetransport samt rørledninger). Montenegro giver heller ikke tilsagn vedrørende audiovisuelle tjenester. Montenegro opretholder begrænsninger på grænseoverskridende læge- og tandlægevirksomhed, dyrlægevirksomhed og virksomhed udøvet af jordemødre, sygeplejersker og paramedicinsk personale; det samme gælder for rengøring af bygninger, fotografisk virksomhed og emballeringsvirksomhed. Hvad angår forsikringstjenester, opretholder Montenegro begrænsninger på grænseoverskridende forsikringsydelser i stil med de øvrige WTO-medlemmer og vil først tillade etablering af filialer fra 2012.

TILSAGN I HENHOLD TIL PROTOKOLLEN

7. Medlemmerne af WTO søgte på tiltrædelsesprocessens afsluttende multilaterale stadium sammen at sikre grundlæggende kompatibilitet mellem Montenegros erhvervslovgivning og institutioner og WTO's regler og aftaler og at optage disse i tiltrædelsesprotokollen og arbejdsgruppens rapport. Følgende emner er af særlig interesse for EU:

Handelsrettigheder:

8. I Montenegro kan registrerede udlændinge importere og eksportere på samme vilkår som landets egne borgere. Fra datoen for tiltrædelsen af WTO vil Montenegro sikre, at landets love og forskrifter vedrørende retten til at importere og eksportere varer og gennemførelsen heraf er i fuld overensstemmelse med WTO-forpligtelserne.

Importlicensordningen

9. Montenegro har bragt landets importlicensprocedurer i overensstemmelse med WTO-reglerne, herunder aftalen om importlicensprocedurer. Montenegro har givet tilsagn om, at landet vil forvalte og anvende toldkontingenter og toldfritagelser i henhold til WTO-aftalen og aftalen om importlicenser.

Handelsrelaterede investeringsforanstaltninger

10. Fra datoen for tiltrædelse af WTO vil Montenegros investeringsordning gælde for import fra alle WTO-lande og varer produceret i Montenegro i overensstemmelse med WTO-aftalen, herunder aftalen om handelsrelaterede investeringsforanstaltninger (TRIMS). Montenegro har bl.a. vedtaget en ny lov om tobak, der ophæver kravet om, at alle producenter skulle købe en bestemt mængde tobak fremstillet i Montenegro.

Intellektuel ejendomsret

11. Hvad angår geografiske betegnelser, anerkender Montenegro, at geografiske betegnelser og varemærker kan sameksistere på visse vilkår i overensstemmelse med artikel 17 i TRIPS-aftalen. Montenegro yder den samme beskyttelse af rettigheder til geografiske betegnelser til borgere fra WTO-lande som til landets egne borgere. Hvad angår databeskyttelse yder Montenegro beskyttelse for lægemidler og landbrugskemikalier. Montenegro har gennemført omfattende regler vedrørende håndhævelse af intellektuel ejendomsret, som også omfatter særlige grænseforanstaltninger i overensstemmelse med TRIPS-aftalen.

Sundheds- og plantesundhedsforanstaltninger

12. Montenegro har ikke et samlet informationskontor på nuværende tidspunkt, men vedtog i januar 2008 en forordning om notifikationsprocedurer for sundheds- og plantesundhedsforanstaltninger, som bringer lovgivningen på linje med SPS-aftalen. Informationskontoret vil formidle oplysninger om bl.a. Montenegros WTO-medlemskab og deltagelse i internationale sundheds- og plantesundhedsorganisationer, herunder Codex Alimentarius, Det Internationale Kontor for Epizootier, den internationale plantebeskyttelseskonvention og alle sundheds- og plantesundhedsforanstaltninger, der er vedtaget eller foreslået i Montenegro.

HENSTILLING

13. Ved fremlæggelsen af vilkårene for Montenegros tiltrædelse af WTO med henblik på Rådets godkendelse anbefaler Kommissionen disse vilkår som en afbalanceret, men ambitiøs pakke tilsagn om markedsliberalisering, som både vil sikre Montenegro og landets handelspartnere i WTO betydelige fordele.

Forslag til

RÅDETS AFGØRELSE

om fastlæggelse af Fællesskabets holdning i Det Almindelige Råd under Verdenshandelsorganisationen til Montenegros tiltrædelse af Verdenshandelsorganisationen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133, stk. 1 og 5, sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Den 10. december 2004 ansøgte Montenegros regering om tiltrædelse af overenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.

(2) En arbejdsgruppe vedrørende Montenegros tiltrædelse blev nedsat den 15. februar 2005 med den opgave at nå til enighed om tiltrædelsesvilkår, der er acceptable for Montenegro og alle WTO's medlemmer.

(3) På Fællesskabets vegne afsluttede Kommissionen de bilaterale forhandlinger med Montenegro om handel med varer og tjenesteydelser i april 2008.

(4) Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Montenegro.

(5) Tiltrædelsesprotokollen bør derfor godkendes.

(6) Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne skal varetages af Det Almindelige Råd.

(7) Det er derfor nødvendigt at fastlægge den holdning, som Fællesskabet skal indtage i Det Almindelig Råd -

TRUFFET FØLGENDE AFGØRELSE:

Eneste artikel

1. Fællesskabet holdning i Det Almindelige Råd under WTO vedrørende Montenegros tiltrædelse af WTO er at godkende tiltrædelsen.

2. Kommissionen fremlægger denne holdning på Rådets vegne.

Udfærdiget i Bruxelles, den [...].

På Rådets vegne

[…]

Formand